History of the Later Han/卷05

孝安帝紀第五

恭宗孝安皇帝諱祜，肅宗孫也. 父清河孝王慶，母左姬. 帝自在邸第，數有神光照室，又有赤蛇盤於床第之間. 年十歲，好學《史書》，和帝稱之，數見禁中.

延平元年，慶始就國，鄧太后特詔留帝清河邸.

八月，殤帝崩，太后與兄車騎將軍鄧騭定策禁中. 其夜，使騭持節，以王青蓋車迎帝，齋於殿中. 皇太后禦崇德殿，百官皆吉服，群臣陪位，引拜帝為長安侯. 皇太后詔曰：「先帝聖德淑茂，早棄天下. 朕奉皇帝，夙夜瞻仰日月，冀望成就. 豈意卒然顛沛，天年不遂，悲痛斷心. 朕惟平原王素被痼疾，念宗廟之重，思繼嗣之統，唯長安侯祜質性忠孝，小心翼翼，能通《詩》、《論》，篤學樂古，仁惠愛下. 年已十三，有成人之志. 親德系後，莫宜於祜. 《禮》'昆弟之子猶己子'；《春秋》之義，為人後者為之子，不以父命辭王父命. 其以祜為孝和皇帝嗣，奉承祖宗，案禮儀奏. 」又作策命曰：「惟延平元年秋八月癸醜，皇太后曰：咨長安侯祜：孝和皇帝懿德巍巍，光于四海；大行皇帝不永天年. 朕惟侯孝章帝世嫡皇孫，謙恭慈順，在孺而勤，宜奉郊廟，承統大業. 今以侯嗣孝和皇帝後. 其審君漢國，允執其中. '一人有慶，萬民賴之. '皇帝其勉之哉！」讀策畢，太尉奉上璽綬，即皇帝位，年十三. 太后猶臨朝.

九月庚子，謁高廟. 辛醜，謁光武廟. 六州大水. 己未，遣謁者分行虛實，舉災害，賑乏絕. 丙寅，葬孝殤皇帝于庚陵. 乙亥，隕石于陳留.

西域諸國叛，攻都護任尚，遣副校尉梁慬救尚，擊破之.

冬十月，四州大水，雨雹. 詔以宿麥不下，賑賜貧人.

十二月甲子，清河王薨，使司空持節弔祭，車騎將軍鄧騭護喪事. 乙酉，罷魚龍蔓延百戲.

永初元年春正月癸酉朔，大赦天下. 蜀郡徼外羌內屬. 戊寅，分犍為南部為屬國都尉. 稟司隸、兗、豫、徐、冀、並州貧民.

二月丙午，以廣成遊獵地及被災郡國公田假與貧民. 丁卯，分清河國封帝弟常保為廣川王. 庚午，司徒梁鮪薨.

三月癸酉，日有食之，詔公卿內外眾官、郡國守、相，舉賢良方正、有道術之士，明政術、達古今、能直言極諫者，各一人. 己卯，永昌徼外僬僥種夷貢獻內屬. 甲申，葬清河孝王，贈龍旗、虎賁.

夏五月甲戌，長樂衛尉魯恭為司徒. 丁醜，詔封北海王睦孫壽光侯普為北海王. 九真徼外夜郎蠻夷舉上內屬.

六月戊申，爵皇太后母陰氏為新野君. 丁巳，河東地陷. 壬戌，罷西域都護.

先零種羌叛，斷隴道，大為寇掠，遣車騎將軍鄧騭、征西校尉任尚討之. 丁卯，赦除諸羌相連結謀叛逆者罪.

秋九月庚午，詔三公明申舊令，禁奢侈，無作浮巧之物，殫財厚葬. 是日，太尉徐防免. 辛未，司空尹勤免. 癸酉，調楊州五郡租米，贍給東郡、濟陰、陳留、梁國、下邳、山陽. 丁醜，詔曰：「自今長吏被考竟未報，自非父母喪，無故輒去職者，劇縣十歲、平縣五歲以上，乃得次用. 」壬午，詔太僕、少府減黃門鼓吹，以補羽林士；廄馬非乘輿常所禦者，皆減半食；諸所造作，非供宗廟園陵之用，皆且止. 丙戌，詔死罪以下及亡命贖，各有差. 庚寅，太傅張禹為太尉，太常周章為司空.

冬十月，倭國遣使奉獻. 辛酉，新城山泉水大出.

十一月丁亥，司空周章密謀廢立，策免，自殺. 戊子，敕司隸校尉、冀、並二州刺史：「民訛言相驚，棄捐舊居，老弱相攜，窮困道路. 其各敕所部長吏，躬親曉喻. 若欲歸本郡，在所為封長檄；不欲，勿強. 」

十二月乙卯，潁川太守張敏為司空.

是歲，郡國十八地震；四十一雨水，或山水暴至；二十八大風，雨雹.

二年春正月，稟河南、下邳、東萊、河內貧民.

車騎將軍鄧騭為種羌所敗于冀西.

二月乙丑，遣光祿大夫樊准、呂倉分行冀、兗二州，稟貸流民.

夏四月甲寅，漢陽城中火，燒殺三千五百七十人.

五月，旱. 丙寅，皇太后幸洛陽寺及若廬獄，錄囚徒，賜河南尹、廷尉、卿及官屬以下各有差，即日降雨.

六月，京師及郡國四十大水，大風，雨雹.

秋七月戊辰，詔曰：「昔在帝王，承天理民，莫不據琁機玉衡，以齊七政. 朕以不德，遵奉大業，而陰陽差越，變異並見，萬民饑流，羌貊叛戾. 夙夜克己，憂心京京. 間令公卿郡國舉賢良方正，遠求博選，開不諱之路，冀得至謀，以鑒不逮，而所對皆循尚浮言，無卓爾異聞. 其百僚及郡國吏人，有道術明習災異陰陽之度琁機之數者，各使指變以聞. 二千石長吏明以詔書，博衍幽隱，朕將親覽，待以不次，冀獲嘉謀，以承天誡. 」

閏月辛醜，廣川王常保薨，無子，國除. 癸未，蜀郡徼外羌舉土內屬.

九月庚子，詔王國官屬墨綬下至郎、謁者，其經明任博士，居鄉里有廉清孝順之稱、才任理人者，國相歲移名，與計偕上尚書，公府通調，令得外補.

冬十月庚寅，稟濟陰、山陽、玄菟貧民. 征西校尉任尚與先零羌戰于平襄，尚軍敗績.

十一月辛酉，拜鄧騭為大將軍，征還京師，留任尚屯隴右. 先零羌滇零稱天子于北地，遂寇三輔，東犯趙、魏，南入益州，殺漢中太守董炳.

十二月辛卯，稟東郡、巨鹿、廣陽、安定、定襄、沛國貧民.

廣漢塞外參狼羌降，分廣漢北部為屬國都尉.

是歲，郡國十二地震.

三年春正月庚子，皇帝加元服. 大赦天下. 賜王、主、貴人、公、卿以下金帛各有差；男子為父後，及三老、考悌、力田爵，人二級，流民欲占者人一級. 遣騎都尉任仁討先零羌，不利，羌遂破沒臨洮. 高句驪遣使貢獻.

三月，京師大饑，民相食. 壬辰，公卿詣闕謝. 詔曰：「朕以幼沖，奉承鴻業，不能宣流風化，而感逆陰陽，至令百姓饑荒，更相啖食. 永懷悼歎，若墜淵水. 咎在朕躬，非群司之責，而過自貶引，重朝廷之不德. 其務思變複，以助不逮. 」癸巳，詔以鴻池假與貧民. 壬寅，司徒魯恭免.

夏四月丙寅，大鴻臚九江夏勤為司徒.

三公以國用不足，奏令吏人入錢谷，得為關內侯、虎賁羽林郎、五大夫、官府吏、緹騎、營士各有差. 己巳，詔上林、廣成苑可墾辟者，賦與貧民. 甲申，清河王虎威薨.

五月丙申，封樂安王寵子延平為清河王. 丁酉，沛王正薨. 癸醜，京師大風.

六月，烏桓寇代郡、上穀、涿郡.

秋七月，海賊張伯路等寇略緣海九郡，遣侍御史龐雄督州、郡兵討破之. 庚子，詔長吏案行在所，皆令種宿麥蔬食，務盡地力，其貧者給種餉.

九月，雁門烏桓及鮮卑叛，敗五原郡兵于高渠穀.

冬十月，南單于叛，圍中郎將耿種於美稷.

十一月，遣行車騎將軍何熙討之.

十二月辛酉，郡國九地震. 乙亥，有星孛于天苑.

是歲，京師及郡國四十一雨水雹. 並、涼二州大饑，人相食.

四年春正月元日，會，徹樂，不陳充庭車. 辛卯，詔以三輔比遭寇亂，人庶流冗，除三年逋租、過更、口算、芻稿；稟上郡貧民各有差.

海賊張伯路複與勃海、平原劇賊劉文河、周文光等攻厭次，殺縣令，遣禦史中丞王宗督青州刺史法雄討破之. 度遼將軍梁慬、遼東太守耿夔討破南單于於屬國故城. 丙午，詔減百官及州、郡、縣奉各有差.

二月丁巳，稟九江貧民. 南匈奴寇常山. 乙丑，初置長安、雍二營都尉官. 乙亥，詔自建初以來，諸祅言它過坐徙邊者，各歸本郡；其沒入官為奴婢者，免為庶人.

詔謁者劉珍及《五經》博士，校定東觀《五經》、諸子、傳記、百家藝術，整齊脫誤，是正文字.

三月，南單于降. 先零羌寇褒中，漢中太守鄭勤戰歿. 徙金城郡都襄武. 戊子，杜陵園火. 癸巳，郡國九地震.

夏四月，六州蝗. 丁醜，大赦天下.

秋七月乙酉，三郡大水. 己卯，騎都尉任仁下獄死.

九月甲申，益州郡地震.

冬十月甲戌，新野君陰氏薨，使司空持節護喪事. 大將軍鄧騭罷.

五年春正月庚辰朔，日有食之. 丙戌，郡國十地震.

己醜，太尉張禹免. 甲申，光祿勳李脩為太尉.

二月丁卯，詔省減郡國貢獻太官口食，先零羌寇河東，遂至河內.

三月，詔隴西徙襄武，安定徙美陽，北地徙池陽，上郡徙衙. 夫餘夷犯塞，殺傷吏人.

閏月丁酉，赦涼州河西四郡.

戊戌，詔曰：

朕以不德，奉郊廟，承大業，不能興和降善，為人祈福. 災異蜂起，寇賊縱橫，夷狄猾夏，戎事不息，百姓匱乏，疲于徵發. 重以蝗蟲滋生，害及成麥，秋稼方收，甚可悼也. 朕以不明，統理失中，亦未獲忠良以毘闕政. 傳曰：「顛而不扶，危而不持，則將焉用彼相矣. 」公卿大夫將何以匡救，濟斯艱厄，承天誡哉？蓋為政之本，莫若得人，褒賢顯善，聖制所先. 「濟濟多士，文王以寧」. 思得忠良正直之臣，以輔不逮. 其令三公、特進、侯、中二千石、二千石、郡守、諸侯相舉賢良方正、不道術、達於政化、能直言極諫之士各一人，及至孝與眾卓異者，並遣詣公車，朕將親覽焉.

六月甲辰，樂成王巡薨.

秋七月己巳，詔三公、特進、九卿、校尉，舉列將子孫明曉戰陳任將帥者.

九月，漢陽人杜琦、王信叛，與先零諸種羌攻陷上邽城.

十二月，漢陽太守趙博遣額刺殺杜琦.

是歲，九州蝗，郡國八雨水.

六年春正月庚申，詔越巂置長利、高望、始昌三苑，又令益州郡置萬歲苑，犍為置漢平苑.

三月，十州蝗.

夏四月乙丑，司空張敏罷. 己卯，太常劉愷為司空.

五月，旱. 丙寅，詔令中二千石下至黃綬，一切複秩還贖，賜爵各有差. 戊辰，皇太后幸雒陽寺，錄囚徒，理冤獄.

六月壬辰，豫章、員谿、原山崩. 辛巳，大赦天下. 遣侍御史唐喜討漢陽賊王信，破斬之.

冬十一月辛醜，護烏桓校尉吳祉下獄死.

是歲，先零羌滇零死，子零昌複襲偽號.

七年春正月庚戌，皇太后率大臣命婦謁宗廟.

二月丙午，郡國十八地震.

夏四月乙未，平原王勝薨. 丙申晦，日有食之.

五月庚子，京師大雩.

秋，護羌校尉侯霸、騎都尉馬賢破先零羌.

八月丙寅，京師大風，蝗蟲飛過洛陽. 詔賜民爵. 郡國被蝗傷稼十五以上，勿收今年田租；不滿者，以實除之.

九月，調零陵、桂陽、豫章、會稽租米，賑給南陽、廣陵、下邳、彭城、山陽、廬江、九江饑民；又調濱水縣谷輸敖倉.

元初元年春正月甲子，改元元初. 賜民爵，人二級，孝悌、力田人三級，爵過公乘，得移與子若同產、同產子，民脫無名數及流民欲占者人一級；鰥、寡、孤、獨、篤癃貧不能自存者穀，人三斛；貞婦帛，人一匹.

二月己卯，日南地坼.

三月癸酉，日有食之.

夏四月丁酉，大赦天下.

京師及郡國五旱、蝗. 詔三公、特進、列侯、中二千石、二千石、郡守舉敦厚質直者，各一人.

五月，先零羌寇雍城.

六月丁巳，河東地陷.

秋七月，蜀郡夷寇蠶陵，殺縣令.

九月乙丑，太尉李脩罷. 先零羌寇武都、漢中，絕隴道. 辛未，大司農山陽司馬苞為太尉.

冬十月戊子朔，日有食之.

先零羌敗涼州刺史皮陽于狄道. 乙卯，詔除三輔三歲田租、更賦、口算.

十一月. 是歲，郡國十五地震.

二年春正月，詔稟三輔及並、涼六郡流冗貧人. 蜀郡青衣道夷奉獻內屬. 修理西門豹所分漳水為支渠，以溉民田.

二月戊戌，遣中謁者收葬京師客死無家屬及棺槨朽敗者，皆為設祭；其有家屬，尤貧無以葬者，賜錢人五千. 辛酉，詔三輔、河內、河東、上党、趙國、太原各修理舊渠，通利水道，以溉公私田疇.

三月癸亥，京師大風.

先零羌寇益州，遣中郎將尹就討之.

夏四月丙午，立貴人閻氏為皇后.

五月，京師旱，河南及郡國十九蝗. 甲戌，詔曰：「朝廷不明，庶事失中，災異不息，憂心悼懼. 被蝗以來，七年於茲，而州、郡隱匿，裁言頃畝. 今群飛蔽天，為害廣遠，所言所見，寧相副邪？三司之職，內外是監，即不奏聞，又無舉正. 天災至重，欺罔罪大. 今方盛夏，且複假貸，以觀厥後. 其務消救災眚，安輯黎元. 」

六月丙戌，太尉司馬苞薨.

洛陽新城地裂.

秋七月辛巳，太僕太山馬英為太尉.

八月，遼東鮮卑圍無慮縣.

九月，又攻夫犁營，殺縣令. 壬午晦，日有食之.

冬十月，遣中郎將任尚屯三輔. 詔郡國中都官系囚減死一等，勿笞，詣馮翊、扶風屯，妻子自隨，占著所在；女子勿輸. 亡命死罪以下贖，各有差. 其吏人聚為盜賊，有悔過者，除其罪. 乙未，右扶風仲光、安定太守杜恢、京兆虎牙都尉耿溥與先零羌戰于丁奚城，光等大敗，並沒. 左馮翊司馬鈞下獄，自殺.

十一月庚申，郡國十地震.

十二月，武陵澧中蠻叛，州、郡擊破之. 己酉，司徒夏勤罷. 庚戌，司空劉愷為司徒，光祿勳袁敞為司空.

三年春正月甲戌，修理太原舊溝渠，溉灌官私田.

東平陸上言木連理.

蒼、郁林、合浦蠻夷反叛，二月，遣侍御史任CD35督州、郡兵討之. 郡國十地震.

三月辛亥，日有食之. 丙辰，赦蒼梧、郁林、合浦、南海吏人為賊所迫者.

夏四月，京師旱.

五月，武陵蠻複叛，州、郡討破之. 癸酉，度遼將軍鄧遵率南匈奴擊先零羌於靈州，破之. 越巂徼外夷舉種內屬.

六月，中郎將任尚遣兵擊破先零羌于丁奚城.

秋七月，武陵蠻複叛，州、郡討平之. 緱氏地坼.

九月辛己，趙王宏薨.

冬十一月，蒼梧、郁林、合浦蠻夷降. 丙戌，初聽大臣、二千石、刺史行三年喪. 癸卯，郡國九地震.

十二月丁巳，任尚遣兵擊破先零羌於北地.

四年春二月乙巳朔，日有食之. 乙卯，大赦天下. 壬戌，武庫災.

夏四月戊申，司空袁敞薨. 己巳，鮮卑寇遼西，遼西郡兵與烏桓擊破之.

五月丁醜，太常李郃為司空.

六月戊辰，三郡雨雹.

秋七月辛醜，陳王鈞薨.

京師及郡國十雨水. 詔曰：「今年秋稼茂好，垂可收穫，而連雨未霽，懼必淹傷. 夕惕惟憂，思念厥咎. 夫霖雨者，人怨之所致. 其武吏以威暴下，文吏妄行苛刻，鄉吏因公生奸，為百姓所患苦者，有司顯明其罰. 又《月令》'仲秋養衰老，授幾杖，行糜粥'. 方今案比之時，郡、縣多不奉行. 雖有糜粥，糠秕相半，長吏怠事，莫有躬親，甚違詔書養老之意. 其務崇仁恕，賑護寡獨，稱朕意焉. 」

九月，護羌校尉任尚使客刺殺叛羌零昌.

冬十一月己卯，彭城王恭薨.

十二月，趙巂夷寇遂久，殺縣令.

甲子，任尚及騎都尉馬賢與先零羌戰于富平上河，大破之. 虔人羌率眾降，隴右平.

是歲，郡國十三地震.

五年春正月，越巂夷叛.

二月壬戌，中山王憲薨.

三月，京師及郡國五旱，詔稟遭旱貧人.

夏六月，高句驪與穢貊寇玄菟.

秋七月，越巂蠻夷及旄牛豪叛，殺長吏.

丙子，詔曰：「舊令制度，各有科品，欲令百姓務崇節約. 遭永初之際，人離荒厄，朝廷躬自菲薄，去絕奢飾，食不兼味，衣無二采. 比年雖獲豐穰，尚乏儲積，而小人無慮，不圖久長，嫁聚送終，紛華靡麗，至有走卒奴婢被綺谷，著珠璣. 京師尚若斯，何以示四遠？設張法禁，懇惻分明，而有司惰任，訖不奉行. 秋節既立，鷙鳥將用，且複重申，以觀後效. 」

八月丙申朔，日有食之.

鮮卑寇代郡，殺長吏. 冬十月，鮮卑寇上穀.

十二月丁巳，中郎將任尚有罪，棄市.

是歲，郡國十四地震.

六年春二月乙巳，京師及郡國四十二地震，或坼裂，水泉湧出. 壬子，詔三府選掾屬高第，能惠利牧養者各五人，光祿勳與中郎將選孝廉郎寬博有謀、清白行高者五十人，出補令、長、丞、尉.

乙卯，詔曰：「夫政，先京師，後諸夏. 《月令》仲春'養幼小，存諸孤'，季春'賜貧窮，賑乏絕，省婦使，表貞女'，所以順陽氣，崇生長也. 其賜人尤貧困、孤弱、單獨穀，人三斛；貞婦有節義十斛，甄表門閭，旌顯厥行. 」

三月庚辰，始立六宗，祀於洛城西北.

夏四月，會稽大疫，遣光祿大夫將太醫循行疾病，賜棺木，除田租、田賦. 沛國，勃海大風，雨雹.

五月，京師旱.

六月丁醜，樂成王賓薨. 丙戌，平原王得薨.

秋七月，鮮卑寇馬城，度遼將軍鄧遵率南單于擊破之.

九月癸巳，陳王竦薨.

十二月戊午朔，日有食之，既. 郡國八地震.

是歲，永昌、益州蜀郡夷叛，與越巂夷殺長吏，燔城邑，益州刺史張喬討破降之.

永甯元年春正月甲辰，任城王安薨.

三月丁酉，濟北王壽薨.

車師後王叛，殺部司馬. 沈氐羌寇張掖.

夏四月丙寅，立皇子保為皇太子，改元永寧，大赦天下. 賜王、主、三公、列侯下至郎吏、從官金、帛；又賜民爵及布、粟各有差. 己巳，紹封陳王羨子崇為陳王，濟北王子萇為樂成王，河間王子翼為平原王. 壬午，琅邪王壽薨.

六月，沈氐種羌叛，寇張掖，護羌校尉馬賢討沈氐羌，破之.

秋七月乙酉朔，日有食之.

冬十月己巳，司空李郃免. 癸酉，衛尉廬江陳褒為司空.

自三月至是月，京師及郡國三十三大風，雨水.

十二月，永昌徼外撣國譴使貢獻. 戊辰，司徒劉愷罷. 遼西鮮卑降. 癸酉，太常楊震為司徒.

是歲，郡國二十三地震. 夫餘王遣子詣闕貢獻. 燒當羌叛.

建光元年春正月，幽州刺史馮煥率二郡太守討高句驪、穢貊，不克.

二月癸亥，大赦天下. 賜諸園貴人、王、主、公、卿以下錢、布各有差. 以公、卿、校尉、尚書子弟一人為郎、舍人.

三月癸巳，皇太后鄧氏崩. 丙午，葬和熹皇后. 丁未，樂安王寵薨. 戊申，追尊皇考清河孝王曰孝德皇. 皇妣左氏曰孝德皇后，祖妣宋貴人曰敬隱皇后.

夏四月，穢貊複與鮮卑寇遼東，遼東太守蔡諷追擊，戰歿. 丙辰，以廣川並清河國. 丁巳，尊孝德皇元妃耿氏為甘陵大貴人. 甲子，樂成王萇有罪，廢為臨湖侯. 己巳，令公、卿、特進、侯、中二千石、二千石、郡國守相，舉有道之士各一人. 賜鰥、寡、孤、獨、貧不能自存者穀，人三斛. 甲戌，遼東屬國都尉龐奮，承偽璽書殺玄菟太守姚光.

五月庚辰，特進鄧騭及度遼將軍鄧遵，並以譖自殺. 丙申，貶平原王翼為都鄉侯.

秋七月己卯，改元建光，大赦天下. 壬寅，太尉馬英薨.

八月，護羌校尉馬賢討燒當羌于金城，不利. 甲子，前司徒劉愷為太尉.

鮮卑寇居庸關，九月，雲中太守成嚴擊之，戰歿. 鮮卑圍烏桓校尉于馬城，度遼將軍耿夔救之. 戊子，幸衛尉馮石府.

是秋，京師及郡國二十九雨水.

冬十一月己醜，郡國三十五地震，或坼裂. 詔三公以下，各上封事陳得失. 遣光祿大夫案行，賜死者錢，人二千. 除今年田租. 其被災甚者，勿收口賦.

鮮卑寇玄菟.

庚子，複斷大臣二千石以上服三年喪. 癸卯，詔三公、特進、侯、卿、校尉，舉武猛堪將帥者各五人. 丙午，詔京師及郡國被水雨份稼者，隨頃畝減田租. 甲子，初置漁陽營兵.

冬十二月，高句驪、馬韓、穢貊圍玄菟城，夫餘王遣子與州、郡並力討破之.

延光元年春二月，夫餘王遣子將兵救玄菟，擊高句驪、馬韓、穢貊，破之，遂遣使貢獻.

三月丙午，改元延光. 大赦天下. 還徙者，複戶邑屬籍. 賜民爵及三老、孝悌、力田，人二級；加賜鰥、寡、孤、獨、篤癃、貧不能自存者粟，人三斛；貞婦帛，人二匹.

夏四月癸未，京師郡國二十一雨雹. 癸巳，司空陳褒免.

五月庚戌，宗正彭城劉授為司空. 己巳，改樂成國為安平，封河間王開子得為安平王.

六月，郡國蝗.

秋七月癸卯，京師及郡國十三地震.

高句驪降. 虔人羌叛，攻谷羅城，度遼將軍耿夔討破之.

八月戊子，陽陵園寢火. 辛卯，九真言黃龍見無功. 己亥，詔三公、中二千石，舉刺史、二千石、令、長、相，視事一歲以上至十歲，清白愛利、能賴身率下、防奸理煩、有益於人者，無拘官簿. 刺史舉所部，郡國太守、相舉墨綬，隱親悉心，勿取浮華.

九月甲戌，郡國二十七地震.

冬十月，鮮卑寇雁門、定襄.

十一月，鮮卑寇太原.

燒光羌豪降.

十二月，九真徼外蠻夷貢獻內屬.

是歲，京師及郡國二十七雨水，大風，殺人. 詔賜壓、溺死者年七歲以上錢，人二千；其壞敗廬舍、失亡穀食，粟，人三斛；又田被淹傷者，一切勿收田租；若一家皆被災害而弱小存者，郡、縣為收斂之. 虔人羌反，攻谷羅城，度遼將軍耿夔討破之.

二年春正月，旄牛夷叛，寇靈關，殺縣令. 益州刺史蜀郡西部都尉討之. 詔選三署郎及吏人能通《古文尚書》、《毛詩》、《谷梁春秋》各一人. 丙辰，河東、潁川大風.

夏六月壬午，郡國十一大風. 九真言嘉禾生. 丙申，北海王普薨.

秋七月，丹陽山崩.

八月庚午，初令三署郎通達經術任牧民者，視事三歲以上，皆得察舉.

九月，郡國五雨水.

冬十月辛未，太尉劉愷罷. 甲戌，司徒楊震為太尉，光祿勳東萊劉憙為司徒.

十一月甲辰，校獵上林苑.

鮮卑敗南匈奴于曼柏.

是歲，分蜀郡西部為屬國都尉. 京師及郡國三地震.

三年春二月丙子，東巡狩. 丁醜，告陳留太守，祠南頓君、光武皇帝于濟陽，複濟陽今年田租、芻稿. 庚寅，遣使者祠唐堯于成陽. 戊子，濟南上言，鳳皇集台縣丞霍收舍樹上. 賜台長帛五十匹、丞二十匹、尉半之、吏卒人三匹. 鳳皇所過亭部，無出今年田租. 賜男子爵，人二級. 辛卯，幸太山，柴告岱宗. 齊王無忌、北海王翼、樂安王延來朝. 壬辰，宗祀五帝於汶上明堂. 癸巳，告祀二祖、六宗，勞賜郡、縣，作樂.

三月甲午，陳王崇薨. 戊戌，祀孔子及七十二弟子于闕裏，自魯相、令、丞、尉及孔氏親屬、婦女、諸生悉會，賜褒成侯以下帛各有差. 還，幸東平，至東郡，曆魏郡、河內. 壬戌，車駕還京師，幸太學. 是日，太尉楊震免.

夏四月乙丑，車駕入宮，假于祖禰. 壬戌，沛國言甘露降豐縣. 戊辰，光祿勳馮石為太尉.

五月，南匈奴左曰逐王叛，使匈奴中郎將馬翼討破之. 曰南徼外蠻夷內屬.

六月，鮮卑寇玄菟. 庚午，閬中山崩. 辛未，扶風言白鹿見雍. 辛巳，遣侍御史分行青、冀二州災害，督錄盜賊.

秋七月丁酉，初複右校、左校令丞官.

日南徼外蠻豪帥詣闕貢獻.

馮翊言甘露降頻陽、衙. 潁川上言木連理. 白鹿、麒麟見陽翟. 鮮卑寇高柳. 梁王堅薨.

八月辛已，大鴻臚耿寶為大將軍. 戊子，潁川上言麒麟一、白虎二見陽翟.

九月丁酉，廢皇太子保為濟陰王.

乙巳，詔郡國中都官死罪系囚減罪一等，詣敦煌、隴西及度遼營；其右趾以下及亡命者贖，各有差. 辛亥，濟南上言黃龍見曆城. 庚申晦，日有食之.

冬十月，行幸長安. 壬午，新豐上言鳳皇集西界亭. 丁亥，會三輔守、令、掾史于長安，作樂. 閏月乙未，祠高廟，遂有事十一陵，曆觀上林、昆明池. 遣使者祠太上皇于萬年，以中牢祠蕭何、曹參、霍光. 十一月乙丑，至自長安.

十二月乙未，琅邪言黃龍見諸縣.

是歲，京師及郡國二十三地震；三十六雨水，疾風，雨雹.

四年春正月壬午，東郡言黃龍二、麒麟一見濮陽.

二月乙亥，下邳王衍薨. 甲辰，南巡狩.

三月戊午朔，日有食之. 庚申，幸宛，帝不豫. 辛酉，令大將軍耿寶行太尉事. 祠章陵園廟，告長沙、零陵太守，祠定王、節侯、郁林府君. 乙丑，自宛還. 丁卯，幸葉，帝崩於乘輿，年三十二. 秘不敢宣，所在上食問起居如故. 庚午，還宮. 辛未夕，乃發喪. 尊皇后為皇太后. 太后臨朝，以後兄大鴻臚閻顯為車騎將軍，定策禁中，立章帝孫濟北惠王壽子北鄉侯懿. 甲戌，濟南王香薨. 乙酉，北鄉侯即皇帝位.

夏四月丁酉，太尉馮石為太傅，司徒劉熹為太尉，參錄尚書事；前司空李郃為司徒. 辛卯，大將軍耿寶、中常侍樊豐、侍中謝惲、周廣、乳母野王君王聖，坐相阿党，豐、惲、廣下獄死，寶自殺，聖徙雁門. 己酉，葬孝安皇帝于恭陵. 廟曰恭宗.

六月乙巳，大赦天下. 詔先帝巡狩所幸，皆半入今年田租.

秋七月，西域長史班勇擊車師後王，斬之. 丙午，東海王肅薨.

冬十月丙午，越巂山崩. 辛亥，少帝薨. 是冬，京師大疫.

論曰：孝安雖稱尊享禦，而權歸鄧氏，至乃損徹膳服，克念政道. 然令自房帷，威不逮遠，始失根統，歸成陵敝. 遂複計金授官，移民逃寇，推咎台衡，以答天眚. 既雲哲婦，亦「惟家之索」矣.

贊曰：安德不升，秕我王度. 降奪儲嫡，開萌邪蠹. 馮石承歡，楊公逢怒. 彼日而微，遂祲天路.